Deur Kherbert 07 Februarie 2017 06:01
Hy stel die produksie saam uit ou en nuwe tekste, asook liedjies van die afgelope drie dekades. Teen dié tyd weet sy aanhangers al jy lag jou 'n papie vir sy stories, wat hy in Afrikaans en Engels vertel, maar daar is ook vertellings wat jou bewoë laat.
Van die liedjies wat Nataniël tussendeur sy stories sing, het hy self geskryf en ander is kommersiële nommers.
Sy obsessie met uitspattige uitrustings onderskei hom van ander kunstenaars en tydens die konserttoer sal die jongste skeppings te sien wees, wat sy jare lange modeontwerper, Floris Louw, geprakseer het.
Charl du Plessis, pianis en jazzdosent aan die Universiteit van Pretoria (UP), sal Nataniël op die klavier begelei. Du Plessis is 'n Vrystater wat aan Grey-kollege in Bloemfontein skoolgegaan en musiek aan die UP gestudeer het. Sy vaardigheid as jazzkunstenaar het hy in die buiteland geslyp en sedertdien het hy vir hom en sy trio 'n nis op die musiekkringloop uitgekerf. Hy behartig sy loopbaan saam met dié as permanente ­begeleier vir Nataniël reeds die afgelope 16 jaar.
Nataniël in konsert: 8 Februarie om 19:00 in die Kroonstadse stadskouburg. Kaartjies is beskikbaar by Rellings. Skakel 056-212-2101.